作者:趙崇嶓
標題:沁園春
內容:紫陌芳塵，煙縷收寒，雨絲過雲。羨交陰桃葉，窗前曲檻，認巢燕子，柳底朱門。回首年時，霧鬟風袖，嫋嫋娉娉嬌上春。逢迎處，盡芳華繾綣，玉佩殷勤。誰知此際銷魂。漫隱約人前笑語溫。記掌中纖細，真成一夢，花時怨憶，應為雙文。載酒心情，教眉詩句，空悔風流曾誤人。憑誰去，待寄將恨事，兩處平分。